บ้านปูเดินเกมสร้างกำไรหรูอีกยาว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

ปีนี้ได้ราคาถ่านหินช่วยเทงบลงทุน6ปี หงสาฯเซ็นขายไฟกฟผ.ยาว25ปี 
โพสต์ทูเดย์ — บ้านปูกำไรไม่ตกปีนี้ ได้ราคาถ่านหินขยับหนุนเฉลี่ยทั้งปี 72 เหรียญต่อตัน ขายเพิ่ม 
นายชนินท์ ว่องกุศลกิจ ประธานเจ้าหน้าที่บริหาร บริษัท บ้านปู (BANPU) เปิดเผยว่า แนวโน้มราคาถ่านหินเริ่มมีเสถียรภาพและปรับตัวเพิ่มขึ้น จนปัจจุบันอยู่ที่ 93 เหรียญสหรัฐต่อตัน คาดว่าถ่านหินที่บริษัทยังไม่ได้ขายล่วงหน้าอีก 50% จะขายได้ในราคามากกว่า 65 เหรียญสหรัฐต่อตันได้ เมื่อเทียบกับราคาขายล่วงหน้าไปแล้ว 50% อยู่ที่ 62 เหรียญสหรัฐต่อตัน ทำให้ราคาขายเฉลี่ยของทั้งปี 2553 อยู่ในระดับเดียวกับปี 2552 ได้เฉลี่ย 72 เหรียญสหรัฐต่อตัน
สำหรับกรณีเหมืองจูลงที่ประเทศอินโดนีเซียยังปิดทำการอยู่นั้น บริษัทยังมั่นใจว่าจะไม่มีผลกระทบต่อการส่งออก ซึ่งตั้งเป้าไว้ 23 ล้านตันปีนี้ เนื่องจากบริษัทมีส่วนขยายจากเหมืองอื่นๆ ต่อเนื่อง 
ด้านทุนของบริษัทและกำไรสะสมรวมจำนวน 5.5 หมื่นล้านบาทนั้น บริษัทยังเก็บเงินส่วนนี้ไว้ เพื่อรองรับการขยายแผนธุรกิจซื้อเหมืองในภูมิภาคเอเชียต่อไปถึงปี 2555 โดยบริษัทไม่จำเป็นที่จะต้องระดมเพิ่มทุนจดทะเบียน 
อย่างไรก็ตาม แผนธุรกิจ 6 ปี (25532558) ภายใต้งบลงทุน 500 ล้านเหรียญสหรัฐ ในการขยายและเพิ่มประสิทธิภาพของเหมืองโดยรวมการซื้อเหมืองใหม่ ซึ่งคาดจะมีปริมาณการผลิตถ่านหินเพิ่มเป็น 33.5 ล้านตัน ในปี 2558 มาจากเหมืองที่อินโดนีเซีย ผลิตเพื่อส่งออกเพิ่มจาก 23 ล้านตันในปัจจุบัน เป็น 28 ล้านตันต่อปี ส่วนจีนผลิตเพิ่มจาก 3 ล้านตัน เป็น 5.5 ล้านตัน 
นายชนินท์ กล่าวว่า บริษัทจะใช้เงินลงทุนมากในโครงการโรงไฟฟ้าพลังงานความร้อนหงสา ในฐานะผู้ถือหุ้นในบริษัท หงสาเพาเวอร์ สัดส่วน 40% ซึ่งเมื่อวันที่ 2 เม.ย. ที่ผ่านมา บริษัท หงสาเพาเวอร์ ได้ลงนามในสัญญาซื้อขายไฟฟ้ากับการไฟฟ้าฝ่ายผลิตแห่งประเทศไทย (กฟผ.) เรียบร้อยแล้ว 
ทั้งนี้ มีระยะเวลาในการซื้อขายไฟฟ้า 25 ปี นับตั้งแต่วันที่เริ่มซื้อขายไฟฟ้าเชิงพาณิชย์ คาดว่าจะเริ่มการผลิตได้ในปี 2558
สำหรับโครงการนี้มีมูลค่าการลงทุนทั้งหมด 3,700 ล้านบาท โดยมีส่วนของทุนแล้ว 900 ล้านเหรียญสหรัฐ และจะต้องหาเงินกู้อีกจำนวน 2,800 ล้านเหรียญสหรัฐ ภายในไตรมาส 3 ปีนี้ ซึ่งบริษัทลูกของบริษัท บ้านปู ร่วมรับผิดชอบตามสัดส่วนการถือหุ้นจำนวน 360400 ล้านเหรียญสหรัฐ และมีส่วนแบ่งจากกําลังการผลิตเพิ่มขึ้น 751 เมกะวัตต์
ด้านเสียงเรียกร้องให้บริษัทแตกพาร์หุ้น (เปลี่ยนแปลงมูลค่าที่ตราไว้) เพื่อให้นักลงทุนรายย่อยมีโอกาสเข้าลงทุนหุ้นตัวนี้บ้าง นายชนินท์ กล่าวว่า บริษัทยังไม่มีแผนแตกพาร์หุ้นในช่วง 5 ปีข้างหน้า เพราะหุ้น BANPU ยังมีสภาพคล่องที่ดี โดยจะดูปัจจัยและสภาพคล่องเป็นหลัก ซึ่งจะมีการพิจารณาเป็นรายปี
นายประเสริฐ มริตตนะพร กรรมการ บริษัท ช.การช่าง (CK) กล่าวว่า บริษัทจะมีกำไรจำนวนมากจากการขายหุ้นบริษัท น้ำประปาไทย (TTW) จำนวน 30 ล้านหุ้น ให้กับนักลงทุนสถาบัน ในราคาหุ้นละ 4.40 บาท ขณะที่บริษัทมีต้นทุนเพียง 2 บาทต่อหุ้นเท่านั้น และยังได้รับเงินปันผลงวดล่าสุดอีกหุ้นละ 0.17 บาท โดยสามารถรับรู้กำไรในไตรมาสแรก
ก่อนหน้านี้ บริษัท ช.การช่าง ประกาศขายหุ้น TTW จำนวน 180 ล้านหุ้น และได้ขายหุ้นล็อตใหญ่จำนวน 150 ล้านหุ้นให้กับนักลงทุนรายบุคคล รายละประมาณ 12 ล้านหุ้น ในราคาหุ้นละ 4.40 บาท เพื่อช่วยเพิ่มสภาพคล่องการซื้อขายหุ้นปัจจุบัน ถือหุ้นจำนวน 1,228,777,400 หุ้น หรือ 30.79% 
หุ้นวันสุดท้ายของสัปดาห์ ดัชนีหุ้นไทยอ่อนตัวลงระหว่างวันเคลื่อนไหวต่ำกว่า 800 จุด ก่อนมาปิดที่ 801.15 จุด ลดลง 0.17 จุด ด้วยมูลค่าการซื้อขาย 23,509 ล้านบาท โดยนักลงทุนต่างชาติซื้อสุทธิต่อ 1,283 ล้านบาท ส่วนสถาบันในประเทศและพอร์ตบริษัทหลักทรัพย์ทิ้ง 585 ล้านบาท และ 760 ล้านบาท ตามลำดับ